सात संवेदनशील केंद्रों पर दो-दो अधिकारी परीक्षा में तैनात किए
भंवरा केंद्र पर एक परीक्षार्थी लेकर भागा था उत्तर पुस्तिका
भास्कर संवाददाता | आष्टा
बोर्ड परीक्षा में नकल रोकने के लिए एसडीएम बिहारी सिंह ने सख्त कदम उठाते हुए सभी संवेदनशील परीक्षा केंद्रों पर राजस्व व अन्य विभागों के अधिकारी व कर्मचारियों को पूरे समय तैनात किया है। इससे शिक्षा माफिया में हड़कंप की स्थिति देखने को मिली। वहीं सोमवार को भंवरा परीक्षा केंद्र में एक परीक्षार्थी अपनी उत्तरपुस्तिका लेकर ही भाग गया। जिसे बाद में वहां तैनात अतिरिक्त तहसीलदार महेश अग्रवाल ने पकड़ लिया था।
माध्यमिक शिक्षा मंडल ने बोर्ड परीक्षाओं में नकल रोकने के प्रयास किए हैं। इसके बाद भी परीक्षाओं में पारदर्शिता देखने को नहीं मिल रही थी। सरकारी स्कूल भवनों के परीक्षा केंद्र में एक बैंच पर दो से तीन परीक्षार्थियों को बिठाया जा रहा है। यहां तक की कुछ केंद्र पर फर्नीचर नहीं होने के बाद भी जगह की कमी से सही तरह से पेपर तक छात्र-छात्राएं नहीं दे पा रहे हैं। पिछले दिनों डीपीसी ने भंवरा केंद्र में निरीक्षण किया था जहां पर अनेक अनियमितता देखने को मिली थी। जिसे भास्कर ने प्रमुख से प्रकाशित किया था। इसे देखते हुए एसडीएम बिहारी सिंह ने सोमवार को सभी संवेदनशील केंद्रों पर राजस्व, जनपद, नपा, पीडब्ल्यूडी, पीएचई, जल संसाधान सहित अन्य विभागों के अधिकारियों का दल गठित किया था। इन 7 संवेदनशील केंद्रों पर दो-दो अधिकारियों को परीक्षा के पूरे समय तैनात किया गया था। इससे नकल पर पूरी तरह से प्रतिबंध देखने को मिला।
लसूड़िया विजय परीक्षा केंद्र पर तहसीलदार निरीक्षण करते हुए।
तहसीलदार ने पकड़ा था
सोमवार को भंवरा हायर सेकंडरी स्कूल में हकीमाबाद निवासी एक परीक्षार्थी अधिकारियों के तैनात होने के बाद भी उत्तरपुस्तिका लेकर केंद्र से भाग निकला था। उसे अतिरिक्त तहसीलदार महेश अग्रवाल ने पकड़ लिया था। इस केंद्र पर 1 तथा भंवरा में 2 नकल प्रकरण बनाए गए।
टीम के पहुंचने से असहज दिखे परीक्षार्थी
सोमवार को सात केंद्रों पर गठित दल के कई बार परीक्षा कक्ष में भ्रमण करने से परीक्षार्थी असहज महसूस करते देखे गए। जिनको एकाग्रता नहीं मिलने से विचलित भी देखे गए।
एसडीएम करते रहे मानिटरिंग
एसडीएम श्री सिंह ने सोमवार को नकल पर नकेल कसने के लिए दल को तैनात किया तो वहीं पूरे समय सभी संवेदनशील केंद्रों पर निरीक्षण करते रहे।
30 परीक्षा केंद्रों पर परीक्षा
विकासखंड में 30 परीक्षा केंद्रों पर 10 वीं और 12 वीं की बोर्ड परीक्षा संचालित की जा रही है। इसमें 10वीं में 12 हजार 449 तथा 12वीं में 8 हजार 170 परीक्षार्थी परीक्षा दे रहे हैं। इसके लिए 690 पर्यवेक्षक नियुक्त किए गए हैं।
दल तैनात रहेगा
सभी संवेदनशील केंद्र पर दल तैनात किए गए हैं। इससे नकल पर रोक लगेगी। परीक्षा समय में दल तैनात रहेंगे। बिहारी सिंह, एसडीएम
तहसीलदार और अतिरिक्त तहसीलदार ने संभाले केंद्र
एसडीएम श्री सिंह ने पगारिया हाट, भंवरा, धुराड़ाकला व सिद्दीकगंज, कन्नौद मिर्जी, छापर, हर्राजखेड़ी, रोलागांव आदि में केंद्राध्यक्ष, पर्यवेक्षक के अलावा इन अधिकारी व कर्मचारियों को तैनात किया गया है। वहीं तहसीलदार पुष्पेंद्र निगम को लसूड़िया विजय व अतिरिक्त तहसीलदार महेश अग्रवाल भंवरा में तैनात थे।
hin_Deva hin_Deva san_Deva hin_Deva hin_Deva hin_Deva hin_Deva hin_Deva mag_Deva hin_Deva hne_Deva hin_Deva hin_Deva hin_Deva hin_Deva hin_Deva awa_Deva awa_Deva